Denne materialespecifikation vedrører rør og slanger, som er lavet af plast/elastomerer.

Før du udfylder din materialespecifikation anbefales det, at du har udfyldt skemaet over produktnavne/versioner, så du har et komplet overblik over, hvilke byggevarer der indgår i din ansøgning, og hvordan du bestemmer testversionen (se nedenfor).

Skemaerne i dette dokument udvider sig, når du udfylder cellerne. Hvis du skal tilføje en ny række i skemaerne, skal du, når du står i den sidste celle i en række, trykke på tasten ”Tab” på dit tastatur.

**Anvendelse af toksikologisk rådgiver**  
Da byggevaren eller dens komponenter består af plast/elastomerer, skal du anvende en toksikologisk rådgiver til at foretage en toksikologisk vurdering af byggevaren og udfærdige et relevant testprogram samt efterfølgende foretage en vurdering og konklusion af testresultaterne.

**Oplysninger om byggevaren og dens enkeltkomponenter**  
Du skal nedenfor angive oplysninger om de komponenter og materialer, der indgår i den ansøgte byggevare, og som kommer i berøring med eller kan afgive stoffer til drikkevand. Du skal kun anføre oplysningerne på det detailniveau, der er nødvendigt for at oplyse ansøgningen. Hvis nogle af komponenterne i din byggevare er lavet af samme materialetype, kan du således bare anføre en gruppering af de pågældende delkomponenter og materialetypen i det relevante skema nedenfor.

Du skal udfylde de skemaer og rubrikker nedenfor, der er relevante for din ansøgning, og vedhæfte den udfyldte materialespecifikation til ansøgningsskemaet.

Hvis du ansøger om et slangesæt, skal du vedrørende slangen udfylde denne materialespecifikation og vedrørende fittings/slangeender udfylde materialespecifikationen for ”Fittings, fordelerrør, ventiler o.l. af metal og plast/elastomerer”. Hvis der indgår flere typer/materialer af fittings/slangeende i den samlede slangesæt, skal materialespecifikationen for fittings udfyldes for alle typer/materialer. I materialespecifikationerne angiver du ”worst case” for henholdsvis slange og fittings/slangeender i overensstemmelse med vejledningen i den pågældende materialespecifikation.

**Testversionen (den version af byggevaren, der er repræsentativ for ansøgningen)**   
Alle oplysningerne i skemaerne nedenfor skal opgives ud fra den version af byggevaren, som er repræsentativ for alle de ansøgte versioner, og som ved testning udgør ”worst case” i forhold til kontakt med og risiko for afsmitning af sundhedsskadelige stoffer til drikkevand.

For rør og slanger af plast/elastomerer er testversionen den mindste dimension eller dimensionen DN 15. I sidstnævnte tilfælde skal der vedlægges en toksikologisk beregning ud fra areal/volumen-forholdet af, hvad koncentrationen ville have været, hvis man havde testet slangen med den mindste dimension og holder de beregnede værdier op mod kravværdierne i godkendelsesbekendtgørelsen.

Hvis du er i tvivl om, hvad der er testversionen, kan du afklare det med sekretariatet på mail, før du går i gang med testningen.

**Angivelse af testversionen**  
I dette skema skal du anføre testversionen af byggevaren, som du udfylder skemaerne nedenfor ud fra:

|  |  |  |  |  |
| --- | --- | --- | --- | --- |
| **Brand navn** | **Produktnavn** | **Vare-/serienummer**  (Valgfrit) | **Dimension: DN** | **Dimension: længde** |
|  |  |  |  |  |

Hvis der anvendes flere testversioner, skal de anføres. Der kan ikke anføres testversioner, som ikke er omfattet af ansøgningen.

**Drikkevandsberørte komponenter og materialer, der kan give risiko for afsmitning til drikkevandet**  
Du skal i skemaet nedenfor kun anføre de enkeltkomponenter, der er i kontakt med eller kan give afsmitning til drikkevandet.

Hvis komponenten har en selvstændig, gældende ”Godkendt til drikkevand”-godkendelse eller VA-godkendelse (sundhedsmæssige egenskaber), som du ønsker at lægge til grund i din ansøgning om godkendelse i stedet for testning af din komponent, skal du anføre godkendelsesnummeret for komponenten. For VA-godkendelser er det kun godkendelser for komponenter, der er godkendt sundhedsmæssigt før 1. april 2013, men stadig gældende, som kan lægges til grund. Du skal endvidere vedhæfte selve VA-godkendelsen til ansøgningen.

Udenlandske godkendelser skal som udgangspunkt ikke anføres eller vedlægges, men der kan være grundlag eller baggrundsdokumentation for udenlandske godkendelser, som eventuelt kan anvendes som dokumentation. Det kan f.eks. være konkrete udenlandske toksikologiske vurderinger, testprogrammer og testresultater, såfremt de er i overensstemmelse med godkendelsesbekendtgørelsens krav og derfor kan indgå i dokumentation for den ansøgte byggevare.

Hvis du ønsker at lægge en kommende ”Godkendt til drikkevand”-godkendelse af en enkelt komponent til grund for din ansøgning om godkendelse af en byggevare, skal du i stedet anføre sagsnummeret for ansøgningen om godkendelse af komponenten som selvstændig byggevare. Behandlingen af din ansøgning må i givet fald afvente, at der udstedes godkendelse for enkeltkomponenten som selvstændig byggevare.

Du skal nedenfor angive de plasttyper/elastomertyper, der indgår i byggevaren, ved at udfylde skemaet i det omfang, det er relevant for din byggevare.

For rør og slanger af plast eller elastomerer skal der på grundlag af en toksikologisk vurdering udfærdiges et testprogram og foretages testning efter skema 1 i bilag 1 i godkendelsesbekendtgørelsen for relevante stoffer, der kan påvirke drikkevandet.

Du skal derfor vedlægge ansøgningen din toksikologiske rådgivers vurdering og testprogram, den relevante testdokumentation og din toksikologiske rådgivers vurdering af testresultatet.

|  |  |  |
| --- | --- | --- |
| **Komponent** | **Materialetype** | **Godkendt til drikkevand GDV/ VA-godkendelse  (Anfør godkendelsesnr.)** |
|  |  |  |

**Erklæring om variantproduktion**  
Hvis ansøgningen om byggevaren også skal omfatte variantproduktion (”on demand”), skal det produktspekter, der ønskes omfattet af godkendelsen, angives i nedenstående skema.

Variantproduktion betyder, at du gerne vil kunne producere din byggevare i varianter, der ikke eksisterer på nuværende tidspunkt, evt. ud fra kundeforespørgsler, inden for et givent produktspekter. Ved variantproduktion kan byggevaren leveres efter en særlig bestilling ("on-demand") til en konkret aftager, som bestiller samme udgave af byggevaren med hensyn til konstruktion, fremstillingsproces og materiale, men i en variant med særlige dimensioner, som ikke udgør en af de versioner, der indgår i versionslisten.

Du skal kun vælge variantproduktion, hvis det er noget, du allerede anvender i din produktion eller har konkrete planer om at anvende. Hvis du kun ønsker at markedsføre og producere de varianter, du har angivet i din liste over produktnavne/versioner, skal du ikke udfylde nedenstående skema.

Produktspekteret for variantproduktionen skal være i overensstemmelse med den testversion af byggevaren, som ligger til grund for ansøgningen.

Ansøger erklærer på tro og love, at de variantprodukter, som virksomheden vil fremstille med henvisning til godkendelsen af den ansøgte byggevare, vil ligge inden for det angivne produktspekter.

|  |  |  |
| --- | --- | --- |
| **Brand navn** | **Produktnavn** | **Overordnet vare-/serienummer**  **/type /model**  (Valgfrit) |
|  |  |  |

|  |  |  |
| --- | --- | --- |
| **Produktspekter for omfattede variantprodukter** | | |
| *DN* | *Mindste* |  |
| *Største* |  |
| *Længde* | *Mindste* |  |
| *Største* |  |
| *Andet* |  | |
| *Andet* |  | |